पाएं अपने शहर की ताज़ा ख़बरें और फ्री ई-पेपरडाउनलोड करें
किसी का ऑक्सीजन लेवल नॉर्मल होने तो किसी का कोरोना कम होने के कारण कंपनियाँ क्लेम रिजेक्ट कर रही हैं। सारे तथ्यों के साथ बिल व अस्पताल की रिपोर्ट को इंश्योरेंस कंपनियाँ दरकिनार कर रही हैं। परेशान होकर बीमित व्यक्ति टोल फ्री नंबर या ऑफिस जाकर संपर्क कर रहा है, उसके बाद भी किसी तरह की सुनवाई करने के लिए कोई तैयार नहीं हैं।
पॉलिसी धारक अब क्लेम लेने के लिए कोर्ट का दरवाजा खटखटाने की बात कह रहे हैं। अपनी शिकायत बताते हुए पीड़ितों का कहना है कि हमने तो अस्पताल का बिल कर्ज लेकर भुगतान किया था, अब हमारे सामने कर्ज चुकाना बड़ी चुनौती है। अगर हमारा क्लेम इंश्योरेंस कंपनी नहीं देती है तो हम लोगों के सामने आर्थिक संकट आ जाएगा।
इन नंबरों पर बीमा से संबंधित समस्या बताएँ
इस तरह की समस्या यदि आपके साथ भी है तो आप दैनिक भास्कर, जबलपुर के मोबाइल नंबर - 9425324184, 9425357204 पर बात करके प्रमाण सहित अपनी बात रख सकते हैं। संकट की इस घड़ी में भास्कर द्वारा आपकी आवाज को खबर के माध्यम से उचित मंच तक पहुँचाने का प्रयास किया जाएगा।
घर में ही रहकर कराना था इलाज
त्रिमूर्ति नगर निवासी चंद्रकांत नामदेव ने शिकायत में बताया कि उनकी हार्ट सर्जरी हो चुकी है। उन्हें 19 सितम्बर को कोविड हो गया था। हार्ट पेशेंट होने के कारण उन्होंने डॉक्टरों से संपर्क किया। उन्होंने सलाह दी कि आपके हार्ट का ऑपरेशन हो चुका है तो आपको तुरंत भर्ती होना पड़ेगा।
डॉक्टरों की सलाह पर मैं निजी अस्पताल में भर्ती हो गया था। 24 सितम्बर तक उपचार के बाद मुझे अस्पताल से छुट्टी मिल गई थी। अस्पताल प्रबंधन ने मुझसे कैश में भुगतान लिया था और सारे बिल दिए थे। बिल लेने के बाद स्टार हेल्थ इंश्योरेंस में क्लेम किया। वहाँ सारे बिल मैंने ऑनलाइन भेजे।
उसके बाद लगातार संपर्क करता रहा, तो वहाँ से मैसेज आया कि हम आपका बिल भुगतान नहीं कर सकते हैं क्योंकि आपका ऑक्सीजन लेवल ठीक था, आपको घर में ही रहकर इलाज कराना था। वे लगातार इंश्योरेंस कंपनी में बात कर रहे हैं पर वह बिल देने तैयार नहीं हैं।
केन्द्र व राज्य सरकार ने गाइडलाइन बनाई है। गाइडलाइन के अनुसार ही हम लोग सारे इंश्योरेंस क्लेम का भुगतान करते हैं। नियम में जो आते हैं उन्हें हम तुरंत भुगतान करते हैं। हमारी कंपनी पॉलिसी धारकों के साथ किसी तरह का भेदभाव नहीं करती है।
-कुलदीप मिश्रा, ब्रांच मैनेजर स्टार हेल्थ
कहा - कोविड बहुत कम था इसलिए क्लेम नहीं दे सकते
एक शिकायत में शंकर नगर करमेता निवासी राम कुमार प्रजापति ने बताया कि उन्होंने इफको टोकियो से स्वास्थ्य बीमा कराया था। 11 दिसम्बर को कोविड पॉजिटिव की रिपोर्ट आने पर निजी अस्पताल में वे भर्ती हो गए थे। वहाँ पर लगातार इलाज चला और 26 दिसम्बर को ठीक होने के बाद सात दिनों तक वे घर पर रहे।
उसके बाद इंश्योरेंस कंपनी इफको टोकियो में अस्पताल के बिल का क्लेम किया। सारे बिलों व अस्पताल की रिपोर्ट देने के बाद कंपनी में उन्होंने संपर्क किया, तो वहाँ के अधिकारियों ने यह कहा कि आपको अधिक कोरोना संक्रमण नहीं था। संक्रमण कम होने पर आपको अस्पताल के बिल का भुगतान नहीं किया जा सकता।
पीड़ित का कहना है कि उन्होंने अस्पताल के बिल का 1 लाख 40 हजार तथा अदर बिलों का भुगतान किया। सारे दस्तावेज देने के बाद भी कंपनी अपने हाथ खड़े कर रही है। पीड़ित का कहना है कि अगर बिलों का भुगतान नहीं किया गया, तो वे उपभोक्ता फोरम में केस भी लगाएँगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva hin_Deva hin_Deva hin_Deva hin_Deva zho_Hant eng_Latn